Vice Raid

***Vice Raid*** er en amerikansk kriminalfim fra 1960, regissert av Edward L. Cahn og produsert av Edward Small Productions. I hovedrollene spiller Mamie Van Doren og Richard Coogan. Filmen handler om en politimanns kamp for å stoppe mafiaen. Manus er skrevet av Charles Ellis.

## Handling
I New York kjemper politiet en hard kamp mot mafiakriminalitet. En av de mest dedikerte er politietterforsker Whitey Brandon. Han forsøker å knekke byens mafialeder, Vince Malone, men har problemer med å skaffe vitner til å bygge en sterk nok sak. Innsatsen hans blir også uten hans viten sabotert av hans korrupte partner, Ben Dunton. Whitey har rettet fokuset mot mafiaens bruk av modellbyråer som skalkeskjul for prostitusjon. Vince legger en plan for å rydde Whitey av veien for godt, uten å måtte drepe ham. Han sender etter Carol Hudson, en vakker prostituert utenbys fra, som skal late som hun er en ny modell i det byrået som Whitey for tiden etterforsker. Da han oppsøker byrået og later som han er en fotograf, er det henne han får en avtale med. Vel fremme på hotellrommet er Carol svært forførende, og overtaler Whitey til å gi henne litt ekstra penger. Han arresterer henne straks etter dette. I avhør hevder imidlertid Carol at det var ham som forsøkte å presse henne for penger, og at han oppførte seg aggressivt. I retten får hun støtte av Ben, som ventet i bilen mens Whitey var på hotellrommet. Whitey ender derfor opp med å få sparken. 

Vince er så fornøyd med Carols innsats at han forfremmer henne til hans private jente. Hun blir innlosjert i en flott leilighet og får en luksuriøs garderobe. Da Carol får besøk av sin unge og naive lillesøster Louise forteller hun imidlertid ikke sannheten om sin økonomiske suksess. Whitey oppsøker Carol og er truende mot henne. Hun reiser straks til Vince for å fortelle dette, noe som gir Whitey den endelige bekreftelsen på hvem som lurte ham. Whitey legger da en ny plan for å stoppe Vince. Denne gangen skal han late som han har startet sine egne modellbyråer. Han later også som han ønsker ha med seg Carol på laget, men hun er ikke interessert. Whitey har fått den tidligere sjefen sin, William Brennan, med på planen. Politiet har flere razziaer hos modellbyråene til Vince, mens Whitey tilsynelatende får drive i fred. Dette gir mafiaen inntrykk av at han har bedre kontakter enn dem.

Phil Evans, en av Vinces nestkommanderende, har lenge hatt et godt øye til Carol, men hun har alltid avvist ham. Han lurer da Louise til å tro at han har et modelloppdrag til henne, men voldtar henne i stedet. Carol blir rasende, men forventer at Vince kommer til å sørge for at Phil får sin straff. Han mener imidlertid at hendelsen ikke er så alvorlig, og har ikke tenkt å gjøre noe. Carol kontakter da Whitey og blir innlemmet i hans plan. Tre mafialedere høyere oppe i systemet enn Vince har lagt merke til Whiteys tilsynelatende suksess og arrangerer et møte med ham på kontoret til Vince. Carol får utlevert en båndopptaker som hun gjemmer i vesken sin og legger igjen på kontoret. På møtet kommer det frem mer enn nok opplysninger til å knekke både Vince og de tre andre. Fullt kaos oppstår imidlertid da båndopptakeren blir oppdaget, og politiet stormer bygningen. Planen blir likevel en stor suksess. Phil er også blitt arrestert og vil få sin straff. Whitey får jobben sin tilbake, mens Carol og Louise reiser tilbake til hjembyen sin for å starte et nytt liv.   

## Rolleinnehavere
* Mamie Van Doren som Carol Hudson
* Richard Coogan som politietterforsker Whitey Brandon
* Brad Dexter som Vince Malone
* Barry Atwater som Phil Evans
* Carol Nugent som Louise Hudson
* Frank Gerstle som politisjef William Brennan
* Joseph Sullivan som politietterforsker Ben Dunton
* Chris Alcaide som Eddie
* George Cisar som Marty Heffner
* Nestor Paiva som Frank Burke 

## Bakgrunn og produksjon
Under produksjonen ble filmtitlene *Women Confidential*, *Pleasure Girl* og *The Blonde in 402* vurdert, før valget til slutt falt på *Vice Raid*. 

## Referanser


## Eksterne lenker
*